ಕುಟುಂಬದಲ್ಲಿ ತುಂಬಾನೇ ಮುದ್ದಿನ ಹುಡ್ಗನಾಗಿದ್ದ ಚಿರು

– ಮನೆಯಲ್ಲಿ ಕಡ್ಡಿ ಅಂತಾನೇ ಕರೀತಿದ್ರು

ಬೆಂಗಳೂರು: ಚಂದನವನದ ಸರ್ಜಾ ಕುಟುಂಬದ ಮತ್ತೊಂದು ಕುಡಿ ಕಳಚಿದೆ. ನಟ ಚಿರಂಜೀವಿ ಸರ್ಜಾ ಬಗ್ಗೆ ಕುಟುಂಬಸ್ಥರು ಕಂಡಿದ್ದ ಕನಸು ಒಂದೆರಡಲ್ಲಾ. ಚಿರು ಅಂದ್ರೆ ಇಡೀ ಕುಟುಂಬಕ್ಕೆ ಎಲ್ಲಿಲ್ಲದ ಪ್ರೀತಿ.

ಹಿರಿಯ ನಟ ದಿವಂಗತ ಶಕ್ತಿ ಪ್ರಸಾದ್ ಮೊಮ್ಮಗ ಚಿರಂಜೀವಿ ಸರ್ಜಾ ಕುಟುಂಬದಲ್ಲೇ ಮುದ್ದಿನ ಮಗನಾಗಿ ಬೆಳೆದವರು. ಸೋದರಮಾವ ಅರ್ಜುನ್ ಸರ್ಜಾ ಅಂದ್ರೆ ತುಂಬಾನೇ ಗೌರವ. ಅರ್ಜುನ್ ಸರ್ಜಾ ಕುಟುಂಬದ ಜೊತೆಯೂ ತುಂಬಾ ಬಾಂಧವ್ಯ ಇತ್ತು. ಅದ್ರಲ್ಲೂ ತಮ್ಮ ಧೃವ ಸರ್ಜಾ ಅಂದ್ರೆ ಚಿರಂಜೀವಿಗೆ ಎಲ್ಲಿಲ್ಲದ ಪ್ರೀತಿ. ಇಬ್ಬರೂ ಸ್ನೇಹಿತರಂತೆ ಇದ್ದರು.

ಜೂನ್ 6ರಂದು ಇನ್ ಸ್ಟಾಗ್ರಾಂನಲ್ಲಿ ಚಿರು ಅಕೌಂಟ್‍ನಿಂದ ಒಂದು ಮೆಮೊರಬಲ್ ಫೋಟೋ ಅಪ್‍ಲೋಡ್ ಆಗಿತ್ತು. ಹಳೇ ನೆನಪನ್ನು ಈಗಲೂ ಹಾಗೆಯೇ ಇದ್ದೀವಿ ಅನ್ನೋ ರೀತಿಯಲ್ಲಿ ಸೇಮ್ ಫೋಸ್ ಕೊಟ್ಟು ಪೋಟೋ ತೆಗೆದು ಅಪ್‍ಲೋಡ್ ಮಾಡಿದ್ದರು. ಅಂದು ಇಂದು ನಾವು ಒಂದೇ ರೀತಿ. ಏನಂತೀರಾ ಅಂತ ಕ್ಯಾಪ್ಶನ್ ಕೂಡ ಕೊಟ್ಟಿದ್ದರು. ಬಾಲ್ಯದ ನೆನಪನ್ನು ನೆನೆದ ಯುವ ಸಾಮ್ರಾಟನಿಗೆ ಕಾಲ ಹೊಂಚು ಹಾಕಿ ಕುಳಿತಿದೆ ಅನ್ನೋ ಸಣ್ಣ ಸುಳಿವು ಸಿಗಲೇ ಇಲ್ಲ ಅನ್ಸುತ್ತೆ.

ಅಷ್ಟೇ ಅಲ್ಲ, ಚಿರಂಜೀವಿ ಸರ್ಜಾ ಲಾಕ್‍ಡೌನ್ ಹೊತ್ತಲ್ಲಿ ಮನೆಯಲ್ಲಿ ತುಂಬಾನೇ ಆಕ್ಟಿವ್ ಆಗಿದ್ರು. ಮನೆಯವರ ಜೊತೆ ಕುಳಿತು ಆಟ ಆಡೋದು, ಅಜ್ಜಿಯ ಜೊತೆ ಕೂತು ಚೌಕಾಬಾರ ಆಡಿ ಗೆದ್ದಿದ್ದರು. ತಮ್ಮ ಧೃವ ಸರ್ಜಾನೊಂದಿಗೆ ಚೆಸ್ ಆಡೋದು, ಧೃವ ಸರ್ಜಾ ತಲೆಗೆ ಎಣ್ಣೆ ಹಾಕಿ ಮಸಾಜ್ ಮಾಡೋದು ಹೀಗೆ ತುಂಬಾನೇ ಆಕ್ಟೀವ್ ಆಗಿದ್ರು. ಚಿರು ಎಲ್ಲರನ್ನ ನಗಿಸುತ್ತಾ ಹೇಗೆ ಹಸನ್ಮುಖಿಯಾಗಿದ್ರೋ, ಅಷ್ಟೇ ಇಂಟೆಲಿಜೆಂಟ್ ಕೂಡ ಆಗಿದ್ದರು. ಲಾಕ್‍ಡೌನ್ ಹೊತ್ತಲ್ಲೂ ಸಹೋದರ ಧೃವ ಸರ್ಜಾ ಜೊತೆ ಕೂತು ಚೆಸ್ ಆಡ್ತಾ ಇರೋ ವಿಡಿಯೋ ಸೋಷಿಯಲ್ ಮೀಡಿಯಾದಲ್ಲಿ ಸದ್ದು ಮಾಡಿದ್ದವು.

ಮಟನ್ ಬಿರಿಯಾನಿ ಅಂದ್ರೆ ಚಿರುಗೆ ಪಂಚಪ್ರಾಣವಂತೆ. ವಾರ, ದಿನ ಅನ್ನೋದನ್ನೂ ನೋಡದೇ ಮಟನ್ ಬಿರಿಯಾನಿಯನ್ನ ತುಂಬಾ ಪ್ರೀತಿಯಿಂದ ತಿನ್ನುತ್ತಿದ್ದರಂತೆ. ಇತ್ತಿಚೆಗೆ ತಮ್ಮ ಧೃವ ಸರ್ಜಾ ಅಣ್ಣ ಚಿರುಗೆ ಊಟ ಮಾಡಿಸೋ ವಿಡಿಯೋ ಭ್ರಾತೃತ್ವವನ್ನು ಸಾರುವಂತಿದೆ. ಚಿರು, ಮೇಘನಾ, ಧೃವ ಸರ್ಜಾ ಒಳ್ಳೆಯ ಫ್ರೆಂಡ್ಸ್‍ನಂತಿದ್ದರು. ಧೃವ ಮದುವೆಯಲ್ಲಿ ಮೇಘನಾ ಇಬ್ಬರಿಗೂ ಊಟ ಮಾಡಿಸೋ ವಿಡಿಯೋನಾ ಅವರ ಸ್ನೇಹ ಸಂಬಂಧಕ್ಕೆ ಸಾಕ್ಷಿ. ಚಿರು ಮತ್ತು ಧೃವ ಸರ್ಜಾ ಸದಾ ರಾಮ-ಲಕ್ಷ್ಮಣನಂತೆ ಇದ್ರು. ಅಲ್ಲದೇ ಭಾನುವಾರ ಮೃತಪಟ್ಟ ಬಳಿಕ ಧೃವ ಸರ್ಜಾ, ಅಣ್ಣ ಸದಾ ನನ್ನ ಜೊತೆಗಿರಬೇಕು. ಕನಕಪುರ ಬಳಿಯಿರೋ ನನ್ನ ಫಾರ್ಮ್ ಹೌಸ್‍ನಲ್ಲೇ ಅಣ್ಣನ ಅಂತ್ಯಕ್ರಿಯೆಯಾಗ್ಲಿ ಅಂತ ಬಿಕ್ಕಿ ಬಿಕ್ಕಿ ಅತ್ತಿದ್ದರು.

ಸರ್ಜಾ ಕುಟುಂಬ ಆಂಜನೇಯನ ಪರಮಭಕ್ತರು. ಕಸರತ್ತು ಮಾಡುವುದು, ದೇಹವನ್ನ ಕಟ್ಟುಮಸ್ತಾಗಿ ಇಟ್ಟುಕೊಳ್ಳುವುದು ಅರ್ಜುನ್ ಸರ್ಜಾ, ಧೃವ ಸರ್ಜಾ ಹಾಗೂ ಚಿರಂಜೀವಿ ಸರ್ಜಾಗೆ ಮೊದಲಿನಿಂದಲೂ ಅಭ್ಯಾಸವೇ. ಆದರೆ ಭೀಮನಂತಿದ್ದ ಚಿರುನ ಮನೆಯಲ್ಲಿ ಕಡ್ಡಿ ಕಡ್ಡಿ ಅಂತಾನೇ ಕರೀತಾ ಇದ್ದರಂತೆ. ಮನೆಯಲ್ಲಿ ಕಡ್ಡಿ ಅನ್ನೋದು ಚಿರು ಪೆಟ್‍ನೇಮ್ ಆಗಿತ್ತಂತೆ.

ರೆಬೆಲ್ ಸ್ಟಾರ್ ಅಂಬರೀಶ್ ಕೊಟ್ಟಿರುವ ನಾಯಿಯೊಂದು ಮನೆಯಲ್ಲಿದೆ. ಅದರ ಹೆಸರು ಭೀಮಾ. ಆ ನಾಯಿ ಅಂದ್ರೆ ಚಿರು ಸರ್ಜಾಗೆ ತುಂಬಾನೇ ಇಷ್ಟ. ಪ್ರಾಣಿಗಳನ್ನ ತುಂಬಾನೇ ಪ್ರೀತಿ ಮಾಡ್ತಾ ಇದ್ದ ಚಿರು, ಇತ್ತೀಚಿಗಷ್ಟೇ ದರ್ಶನ್‍ಗೆ ಚಿರು ಸರ್ಜಾ ಒಂದು ಮುದ್ದಾದ ನಾಯಿ ಮರಿಯನ್ನ ಗಿಫ್ಟ್ ಆಗಿ ಕೊಟ್ಟಿದ್ರು. ಒಟ್ಟಿನಲ್ಲಿ ಹೆಸರು, ಗೌರವ ಗಳಿಸಿ, ಅಪಾರವಾದ ಪ್ರೀತಿಯನ್ನ ಹಂಚಿದ್ದ ಚಿರು ಚಿರನಿದ್ರೆಗೆ ಜಾರಿದ್ದು ನಿಜಕ್ಕೂ ದುರಂತ.